Papersnake/gushiwen huggingface dataset:
题唐德明建一斋
杨万里（宋代）

城南前江後山趾，竹斋正对寒江启。
不嫌渔火乱书灯，只苦橹声惊睡美。
平生剌头钻故纸，晚知此道无多子。
从渠散漫汗牛书，笑倚江枫弄江水。
昌诵莲经一日十二部满十三万部
释居简（宋代）

十三万部粲芬陁，奈尔犹存数量何。回向是真精进处，动人春色不须多。
送李十四山东游（一作山人东游）
韦应物（唐代）

圣朝有遗逸，披胆谒至尊。岂是贸荣宠，誓将救元元。

权豪非所便，书奏寝禁门。高歌长安酒，忠愤不可吞。

欻来客河洛，日与静者论。济世翻小事，丹砂驻精魂。

东游无复系，梁楚多大蕃。高论动侯伯，疏怀脱尘喧。

送君都门野，饮我林中樽。立马望东道，白云满梁园。

踟蹰欲何赠，空是平生言。
暮春
张弋（宋代）

日日雨霏霏，开门无所之。
漫寻花发处，已过絮飞时。
替纸蚕生遍，修巢燕立危。
但催人老去，羞作送春诗。
双莲堂
杨备（宋代）

双莲仙影面波光，翠盖摇风红粉香。
中有画船鸣鼓吹，瞥然惊起两鸳鸯。
水调歌头 舟回平望，久之过乌戍、值雨少憩，向晚复晴，再用韵赋二首 其二
葛郯（宋代）

帆腹饱天际，树发渺云头。翠光千顷，为谁来去为谁留。

疑是吴宫西子，淡扫修眉一抹，妆罢玉奁秋。中流送行客，却立望层楼。

风色变，堤草乱，浪花愁。跳珠翻墨，轰雷掣电几时收。

应是阳侯薄相，催我胸中锦绣，清唱和鸣鸥。残霞似相贷，一缕媚汀洲。
偈四首 其三
释思慧（宋代）

一切法无差，云门胡饼赵州茶。黄鹤楼中吹玉笛，江城五月落梅花。

惭愧太原孚上座，五更闻鼓角，天晓弄琵琶。
游山
陆游（宋代）

萧然破帽伴枯藤，逢著青山不厌憎。
家似江淮归业户，身如湖岭罢参僧。
煨柴夜宿寒炉火，洗釜晨敲古涧冰。
果向此中能得趣，宦途捷径不须曾。
谢萧和伯见访
戴复古（宋代）

定交虽日浅，老眼见君深。
急谊真如渴，能诗不肯吟。
江湖尊白发，土苴视黄金。
野客无边幅，相看话此心。
次韵仲归喜雨有肯顾之意
苏泂（宋代）

愿试黄昏上古汤，社中今得沈东阳。
素衣肯为缁尘染，秀句殊增灌顶凉。
不惜联翩过旧隐，也欣滂沛洗炎光。
预知定得惊人语，约略眉间喜气黄。
送二季之江东
李白（唐代）

初发强中作，题诗与惠连。多惭一日长，不及二龙贤。

西塞当中路，南风欲进船。云峰出远海，帆影挂清川。

禹穴藏书地，匡山种杏田。此行俱有适，迟尔早归旋。
原州九日
赵时春（明代）

秋声咽塞笳，边气肃霜华。
九日登高处，群山入望赊。
苍蒹仍碧水，绿酒对黄花。
鸿鹄归何处，长天空落霞。
老农十首
曾协（宋代）

闻说边隅长草莱，汉家肤使漠南回。
黍苗正自归仓廪，不怕西风卷地来。
再观钱庙
施枢（宋代）

荒碑五丈藓生花，飞鼠巢梁壁缀蜗。
华胃遥遥天下满，不知誓券落谁家。
挽黄思梅
陈杰（宋代）

梦回残月堕觚棱，归棹沧浪自濯缨。
城郭重来嗟隔世，江山如画忆初盟。
当年阮瑀谁争长，千载相如凛若生。
空复满襟余老沔，临风三叫君倾。
晚晴
杜甫（唐代）

村晚惊风度，庭幽过雨沾。
夕阳薰细草，江色映疏帘。
书乱谁能帙，杯干可自添。
时闻有馀论，未怪老夫潜。
召试学士院试罢作
王钦臣（宋代）

翠木阴阴白玉堂，老来方此试文章。日斜奏罢长杨赋，闲拂尘埃看画墙。
送卓漳州二首
刘克庄（宋代）

调发烦三郡，跳梁满四郊。
欲平绿林乱，先革白茅包。
清昼狐归穴，和风燕返巢。
姑行龚遂策，不必待锋交。
次韵李希荀寄念七侄庄并用前韵和十七侄彀送
苏颂（宋代）

初从童丱祝千春，俄见骞腾祝更频。
已喜吏资能可问，又嘉文笔速如神。
室堂宜念承先构，乡里须教号善人。
我待儿曹上霄汉，便归林下岸仙巾。
失调名
佚名（宋代）

饮尽莫留残。
项羽庙
李新（宋代）

空使秦人笑沐猴，锦衣东去更何求。
何怜了了重瞳子，不见山河红雍州。
奉和文潜赠无咎篇末多见及以既见君子云胡不
黄庭坚（宋代）

谈经用燕说，束弃诸儒传。
滥觞虽有罪，末派弥九县。
张侯真理窟，坚壁不与战。
难以口舌争，水清石自见。
赐山东巡抚鹤年
弘历（清代）

粤海旬宣久，青齐治抚抡。嘉伊品荦荦，为我牧元元。

坐镇青油幕，扈随紫气轩。驱驰何足贵，善政勉徐源。
游涪溪 其一
程以谦（宋代）

忆昔经行三十秋，重来创见古东楼。涪溪天造浑无恙，铁锁云东欲断流。

两客后来谁更重，一樽今日意慵浮。怀人万古高山仰，剩喜夤缘得再游。
金山寺前泛舟西下
艾可翁（宋代）

机舂坎坎水潺潺，曲折舟行乱石间。
无数水禽飞不起，杜鹃花满夕阳山。
醉桃源 季夏雨后，饮舅氏园中
梁清标（清代）

古槐疏柳度轻飙。荷香隔院飘。棚阴清露缀葡桃。

开樽兴倍豪。

金跳脱，紫檀槽。有人态色饶。解襟灭烛影萧萧。严更促丽谯。
偈颂一百零二首 其三十二
释慧远（宋代）

梅阳老嘱付此衣，遮护得山僧一半。借问搭来何所宜，恰似当年卖柴汉。

酱里堕，雪中炭，留与丛林斫额看。君不见睦州严陵滩畔兜率寺里有个陈蒲鞋，解道秦时𨍏轹钻。
东方未明
佚名（先秦）

东方未明，颠倒衣裳。颠之倒之，自公召之。
东方未晞，颠倒裳衣。倒之颠之，自公令之。
折柳樊圃，狂夫瞿瞿。不能辰夜，不夙则莫。
赠蓝琴士三首
白玉蟾（宋代）

江湖见说老蓝公，今日相逢在玉隆。
竹样精神梅样骨，况君梅竹在胸中。
王孝伯痛饮读离骚图
郑思肖（宋代）

名士天生磊落才，只耽痛饮罄樽罍。谁传一味解酲法，歌断离骚眼自开。
与隆平侯张公宣城伯卫公游灵应观
李东阳（明代）

小有天高岂易攀，珠宫元不隔人寰。潭龙抱雾晴犹黑，庭鹤梳风午正閒。

过岭松声闻淅沥，卷帘山色见孱颜。青童两两清如玉，缓听仙歌满树间。
过淮南湖
吴龙翰（宋代）

黄尘茫茫北风起，黄芦萧萧日色死。
百万征夫血怒流，点污淮南一湖水。
向来失著图中原，一朝此地化为边。
养兵百年不用力，将军金印惭空悬。
南湖南湖君莫渡，万仞山高鬼门户。
夜夜青燐照断蓬，训狐自载髑髅舞。
扑蝴蝶·送春
曾廉（清代）

万花锦绣，未必都成假。何心躲去，生憎飞絮惹。昨寻涧外山家，去过桥头酒舍。

春情问消多寡。

春归也。送春人在，宝带桥边泪如泻。年年准拟，花时邀做社。

不知为甚匆匆，慌了楼头謇姐。愁僵九江司马。
次韵王元衷见寄
廖刚（宋代）

鸡争本绪粒，决斗玄瞥改。鹰隼方饥飞，亦复一呼待。

谁能谢蝇头，眼不挂兼琲。但觉轩冕荣，相高事风采。

而我果何为，潜游万人海。穷阎卧袁安，朔雪落璀璀。

动死偿幸免，天公复何憝。江湘渺清旷，雪景应好在。

因循成滞留，琐屑困俗猥。岁晚误倚门，居然此心痗。

青云有胜友，勉我去鄙倍。困怜涂中污，巾笥欲千载。

失身殉虚名，要等轲与亥。归欤笋蕨乡，梦寐春山采。
索茶
熊禾（元代）

两帙诗课早已了，三杯酒债亦可休。
我去问君去无去，君留任我留不留。
门前雨深泥滑滑，道人四壁风飕飕。
且留看诗可罢酒，请烧香鼎调茶瓯。
吾里前辈林删定甫六十挂冠夹漈艾轩诸老
刘克庄（宋代）

□定飞仙去不留，惜余生晚欠从游。种明逸后屈二指，范景仁从放一头。

有鹿门栖堪遁去，无菟裘计径归休。却怜荷蓧非真隐，鸡黍殷勤止仲由。
云庵生辰十一首 其九
释德洪（宋代）

云庵化去二十载，今日重闻说法音。觌露全身太分晓，森罗万象自平沈。

攀缘路绝无生死，栽接情忘透古今。此老伤慈真故态，依前饶舌老婆心。
偈颂三十八首
释如净（宋代）

清净法身卢舍那，衲僧队里乾罗蔔。
逐日呼来打一槌，万像森罗转辘辘。
知恩以此报深恩，大家赢得噇斋粥。
栾提举妻石氏挽词
张耒（宋代）

和敬承夫顺，勤劬教子贤。
平生积净业，仓卒叹无年。
孤剑留耿介，九雏谁抚怜。
尘埃旧脂泽，春草掩新阡。
满庭芳（寿杨殿帅）
张抡（宋代）

威彻冰河，兵严玉帐，济时人在壶天。妙龄谈笑，图画上凌烟。但见勋书鼎鼐，谁知道、名列高仙。风云会，钩陈羽卫，绿鬓影貂蝉。

绵绵。流庆远，芝兰秀发，折桂争先。占盛一门，文武更双全。已饵琼英绛雪，灵龟寿、何止千年。年年看，笙歌丛里，金盏倒垂莲。
喜迁莺 观舞料峭
史鉴（明代）

襟袖袲，髻鬟松。隐耳玉丁东。文鸳度影锦溪中。新绿荡香红。

越样腰，肢娇小。一捻柳丝萦袅。瞥然披拂闹花丛。

娿娜不禁风。
寺居秋日对雨有怀
喻凫（唐代）

修修复雭雭，黄叶此时飞。隐几客吟断，邻房僧话稀。

鸽寒栖树定，萤湿在窗微。即事潇湘渚，渔翁披草衣。
南乡子 其二 添字
黄庭坚（宋代）

心里人人，暂不见、霎时难过。天生你要憔悴我。把心头从前鬼，著手摩挲。

抖擞了、百病销磨。见说那厮脾鳖热。大不成我便与拆破。

待来时、鬲上与厮噷则个。温存著、且教推磨。
西楼
刘敞（宋代）

西楼独上不能回，绕郭新花正盛开。谁信不曾骑马出，春光自到眼前来。
挽修撰先生
何元泰（宋代）

在昔虞庠日，尝陪陈少阳。
词倾三峡水，忠烈九秋霜。
药石尘丹扆，琅玕宝皂囊。
后来门下士，多有紫薇郎。
灵山寺
罗隐（唐代）

晚景聊摅抱，凭栏几荡魂。槛虚从四面，江阔奈孤根。

幽径薜萝色，小山苔藓痕。欲依师问道，何处系心猿。
清夜怨
李商隐（唐代）

含泪坐春宵，闻君欲度辽。绿池荷叶嫩，红砌杏花娇。

曙月当窗满，征云出塞遥。画楼终日闭，清管为谁调。
逍遥乐
黄庭坚（宋代）

春意渐归芳草。故国佳人，千里信沈音杳。雨润烟光，晚景澄明，极目危栏斜照。

梦当年少。对樽前、上客邹枚，小鬟燕赵。共舞雪歌尘，醉里谈笑。

花色枝枝争好。鬓丝年年渐老。如今遇风景，空瘦损、向谁道。

东君幸赐与，天幕翠遮红绕。休休，醉乡歧路，华胥蓬岛。
高岩立春日
王世则（宋代）

二年白玉堂，挥翰供贴子。
风生起草台，墨照澄心纸。
三年文昌省，拜赐近天咫。
红蓼朌御盘，金幡袅宫蕊。
晚为日南客，环堵隐鸟几。
朝来闻击鼓，土牛出炉市。
幽怀不自閒，欲逐春事起。
安得五亩园，种蔬引江水。
端明殿学士张公挽词
楼钥（宋代）

英略古无对，外庸今最良。
众方期共政，人已叹云亡。
不听尚书履，犹怀太守章。
康庐星忽堕，丹旐袅清湘。
红蜻蜓
瞿佑（元代）

蝶粉蜂黄气正骄，爱渠款款集兰苕。翅攒霜叶飞难定，目聚灯花燄未消。

偷咀仙霞传秘诀，戏涂猩血点纤腰。写生好倩毗陵笔，浓蘸胭脂上软绡。
谢滕宰彦可惠诗
楼钥（宋代）

与君相遇海东头，明月如何忽暗投。
自愧重来千岁鹤，永怀静对五湖鸥。
新编不觉成三复，妙思诚堪比四愁。
还肯来游鄮山否，与君携手上东楼。
过马溪田村居
何景明（明代）

宛宛清河曲，团团翠竹村。卧龙元胜地，容驷已高门。

野旷嵯峨出，天寒云雾屯。何时还过访，无限欲相论。
柯山杂诗四首 其二
张耒（宋代）

萧萧茅屋土山前，翁媪关门去穫田。朝日满檐鸡犬静，荻篱深处有炊烟。
北京八景 其四 琼岛春云
金幼孜（明代）

蓬莱东望近扶桑，冉冉春云接下方。隔水楼台通御气，半空草树发天香。

花间驻辇霓旌湿，海上传书鹤梦长。映日龙文还五色，殿头常得近清光。
颂古二十首
释道颜（宋代）

瞿昙彻底老婆心，见明色发理难任。
入乡随俗那伽定，佛魔到此尽平沉。
长沙竹枝歌（十首）
李东阳（明代）

湘江水深天下清，何如陇头秋月明。
离人到此不得醉，况是高楼吹笛声。
席上音乐杂咏十首 其五 箫
朱诚泳（明代）

赤壁坡仙赋，秦台弄玉祠。韶音今再作，应见凤来仪。
水调歌头 其十一 辛丑送胡子安赴远安
李曾伯（宋代）

风卷江湖浪，举足是羊肠。峡山知在何处，榛莽更凄凉。

不为渊明五斗，直为班超万里，雅志未能忘。耿耿富襟抱，行计有诗囊。

溯吴头，逾楚尾，界瞿塘。从他昵昵燕语，留不住征樯。

芳草天涯弥望，着我飞凫来去，在在可徜徉。持此见刘表，抵掌与谈王。
再次韵
陈造（宋代）

覆觞课五升，秘诀不待传。
百里三万家，优主师师权。
坐肉荒岁骨，岂但医十全。
高郎径刺史，况论担弛肩。
打马
陈学圣（清代）

打马燃时月已沉，一枝动费十馀金。纵然莲炬难相拟，却胜松脂与竹心。
送外舅郭大夫西川提点刑狱
陈师道（宋代）

丈人东南来，复作西南去。
连年万里别，更觉贫贱苦。
王事有期程，亲年当喜惧。
畏与妻子别，已复迫曛暮。
何者最可怜，儿生未知父。
盗贼非人情，蛮夷正狼顾。
功名何用多，莫作分外虑。
万里早归来，九折慎驰骛。
嫁女不离家，生男已当户。
曲逆老不侯，知人公岂误。
览镜见须髯消落为之流涕
文天祥（宋代）

万里飘零等一毫，满前风影恨滔滔。
泪如杜宇喉中血，须似苏郎节上旄。
今日形骸迟一死，向来事业竟徒劳。
青山是我安魂处，清梦时时赋大刀。
颂古一○一首
释子淳（宋代）

妙体堂堂相好全，青霄独步蹑金连。
千华驯犹慵坐，弊垢襕衫岂肯穿。
庆元冬再到盱眙四首
陈造（宋代）

醴筵曾作二年留，静镇人今郭细侯。
望断江南空梦到，西风斜照白杨秋。
三月一日
韩淲（宋代）

海棠花上雪，憔悴却如人。晓觉春光淡，时占天气新。

燕脂才糁糁，翡翠正匀匀。睡足寒犹力，宜多酒入唇。
满庭芳 其四 王烟客太常八十
尤侗（清代）

七叶门风，三槐世德，先生作述无忧。笔精墨妙，名下更空俦。

富贵公家自有，但称寿、八十平头。等而上、老彭八百，大树八千秋。

优游兴不浅，西田依杖，风月嘲讴。看儿孙戏綵，白马青裘。

笑问香山洛社，齐年者、犬斗同浮。吾家老、与君成二，来往亦风流。
西崦人家
李复（宋代）

处阴体生痾，居高地多风。结庐西崦间，温凊适炎冬。

长杨带疏西，绿畦分西东。门前涧水流，系柳横桥通。

汲浅泉更甘，种沃年长丰。生理左右足，家有百岁翁。

乃知淳朴全，能完造化功。何必济渌河，晏寝玄华宫。
和胡戢七首
晁补之（宋代）

达则经纶隐着书，昔人于此孰亲疏。
王通持底答扬素，汾曲先人有敝庐。
闲居述事 其一
邵雍（宋代）

一点天真都不耗，千钟人禄是难来。太平自庆无他事，有酒时时三五杯。
重九日登道山亭柱间有陈休斋题词曰师相者先
陈宓（宋代）

道山亭上看秋光，万里长安在夕阳。
数点难收周顗泪，一冠莫效孟嘉狂。
浮岚尽作襟期爽，嫩蕊能令肺腑香。
三十年前童稚日，不堪回首一凄凉。
西园堂榭落成种植毕工偶成口号十首呈参政张公 其九
周麟之（宋代）

幽丛灌木便成林，准拟炎天百步阴。应许春禽乐馀荫，鹪鹩稳寄一枝深。
王给事挽词
楼钥（宋代）

主眷逢千载，宠光倾一时。
铨曹著官簿，禁掖粲英辞。
论议推东省，威声憺北夷。
平生经世意，怀卷竟何之。
归来即事再用前韵寄霍东崖元方（四首）
宋讷（明代）

头胪羞到镜心中，得失何须问塞翁。
隐变潜斑知雾豹，去寒就暖见云鸿。
梦回先垄松楸雪，肠断空城草木风。
欹帽短衫林树下，不妨言笑里夫同。
寄何君表
孔平仲（宋代）

龙章宝篆閟天宫，吕钓伊耕甫降嵩。高义当为神所劳，力行宁顾命之穷。

躬亲庶政贤方急，心志斯民发未童。里俗莫轻尼父厄，已闻名字在纱笼。
句
高翥（宋代）

早知花木今无主，不把丰碑累放翁。
鹧鸪天（绍兴壬戌中秋前数夕与杨谨仲,鲁子明,刘曼容及子驹兄弟待月新桥）
向子諲（宋代）

驾月新成碧玉梁。青天万里泻银潢。广寒宫里无双树，无热池边不尽香。

承露液，酿秋光。直须一举累千觞。不知世路风波恶，何似芗林气味长。
晚登锡山次陈逊其韵
丁清度（清代）

秋高风力劲，乘醉上山巅。塔影沉幽涧，松声落惠泉。

白头僧面壁，黄叶树参天。客散喧归鸟，层城起暮烟。
晚渡西湖
王叔承（明代）

西湖宜晚渡，趁得采莲船。
越女娇吴客，搴衣再索钱。
闺情
高适（唐代）

自处长信宫，每向孤灯泣。闺门镇不开，梦从何处入。
劝农二绝 其一
张矩（宋代）

善端天赋本无殊，力穑之馀好读书。莫讶劝农因劝学，须知公相起犁锄。
孤山梅后
顾逢（宋代）

晴雪白漫漫，山中几树残。
但知开处好，谁向落时看。
影不随流水，香犹在曲阑。
飞来如靖鹤，相对立前滩。
答赠刘交代二首
洪咨夔（宋代）

危栈摩千仞，牢关护一窝。
山巅闲地步，溪面白云多。
昼永琴书乐，年丰鼓角和。
官清谁得似，祗欠客经过。
送宣州签判马屯田兼寄知州邵司勋
梅尧臣（宋代）

寒溪翠拖碧玉带，苍山晴卧蜕骨龙。
水边苦竹抽肥笋，石上老蕨拳紫茸。
泊船系缆宿明镜，昭亭庙古攒瘦松。
阴风雨电潭心起，云遮北岭如墨浓。
田秧浸绿白鹭立，内史出喜嘉宾从。
昔时谢公来赛神，兰肴作椒金作锺。
联诗姓何名已失，板蠹粉落虫鸟踪。
我乡复传召南化，磨镂黑石君亦逢。
颂古
释道颜（宋代）

棒头瞎却一城人，三圣撩地保寿瞋。
正令只堪提一半，一盲引得众盲行。
项王歌
曹勋（宋代）

提三尺兮臣诸侯，争天下兮裂九州。
时不得兮绝淮流，江虽可渡兮吾何求，
宁斗死兮羞汉囚。
三月六日偶作
尹伸（明代）

江气乖春候，朝寒忽送雨。
烟中滴沥声，喇喇黄头语。
桃花何蹭蹬，淫绿浩无主。
游行无豫心，案牍不可吐。
骨肉日以遐，况与魑魅伍。
未必虫为鸟，已觉杯有弩。
泛泛波涛间，忧劳何所取。
月夜怀寄友人
谭用之（五代）

剑气徒劳望斗牛，故人别后阻仙舟。残春谩道深倾酒，

好月那堪独上楼。何处是非随马足，由来得丧白人头。

清风未许重携手，几度高吟寄水流。
奉酬乐天立秋夕有怀见寄
李绅（唐代）

深夜星汉静，秋风初报凉。阶篁淅沥响，露叶参差光。

冰兔半升魄，铜壶微滴长。薄帷乍飘卷，襟带轻摇飏.

此际昏梦清，斜月满轩房。屣履步前楹，剑戟森在行。

重城宵正分，号鼓互相望。独坐有所思，夫君鸾凤章。

天津落星河，一苇安可航。龙泉白玉首，鱼服黄金装。

报国未知效，惟鹈徒在梁。裴回顾戎旃，颢气生东方。

衰叶满栏草，斑毛盈镜霜。羸牛未脱辕，老马强腾骧。

吟君白雪唱，惭愧巴人肠。
李粹伯侍御挽词二首
范成大（宋代）

公昔参敷纳，人期到辨章。
珠光空月皎，玉气忽虹藏。
岁晚东方空，生平北海觞。
玳簪风雨散，几客奠楸行?
阳台梦·薄罗衫子金泥凤
李存勖（唐代）

薄罗衫子金泥凤，困纤腰怯铢衣重。笑迎移步小兰丛，亸金翘玉凤。
娇多情脉脉，羞把同心捻弄。楚天云雨却相和，又入阳台梦。
春望
林滋（唐代）

春海镜长天，青郊丽上年。林光虚霁晓，山翠薄晴烟。

气暖禽声变，风恬草色鲜。散襟披石磴，韶景自深怜。
和杨公济钱塘西湖百题 其六十二 天竺峰
郭祥正（宋代）

谁从天竺国，分得一峰来。占尽湖山秀，最宜烟雨开。
水龙吟 其六 癸丑生日，时再得明道祠
刘克庄（宋代）

依然这后村翁，阿谁改换新曹号。虚名砂砾，旁观冷笑，何曾明道。

吟歇后诗，说无生话，热瞒村獠。被儿童盘问，先生因甚，身顽健、年多少。

不茹园公芝草。不曾餐、安期瓜枣。要知甲子，陈抟差大，邵雍差小。

肯学痴人，据鞍求用，染髭藏老。待眉毛覆面，看千桃谢，阅三松倒。
过倾盖亭
李重华（清代）

倾盖亭前驻马鞍，郯城风雨又漫漫。交情邂逅成千古，剩有人间行路难。
满庭芳 赋刘聚卿所藏大小忽雷
朱祖谋（清代）

蜀国冰弦，胡沙尘柱，双檀离合千场。春风几曲，乐府小沧桑。

内宴倾杯趁拍，亲曾傍、红袖眧阳。伤心是，玉宸零落，一例委霓裳。

东塘。曾识曲，六么按出，孤咽清商。又比翼鹍鸡，飞下彫堂。

安得双声绛树，琉璃甲、对拨龙香。人间世，惊雷破柱，重与话兴亡。
简苏二丈
李处权（宋代）

丈人清德冠儒林，三世文章照古今。
节比松筠元自直，气含海岳故能深。
箧中尚有为郎被，堂上宁无化俗琴。
贱子飘零无死所，可怜羇旅费黄金。
瑞鹧鸪
赵希蓬（宋代）

温柔乡里睹春容。无语闲将脚带松。魂梦阳台迷暮雨，丰姿洛浦挹仙风。

追陪梅下黄昏路，仿佛槐安富贵宫。旧恨上心空有感，扫除全付一杯中。
兴安乳洞有上中下三岩，妙绝南州，率同僚饯
范成大（宋代）

山水敦夙好，烟霞痼奇怀。
向闻乳洞胜，出岭更徘徊。
雪林缟万李，东风知我来。
华裾绣高原，故人纷後陪。
系马玉溪桥，嵌根豁崔嵬。
荡荡碧瑶宫，冰泉漱墙隈。
芝田溉石液，深畦龙所开。
丐我一掬悭，沫此炎州埃。
仍呼轮袍舞，醉倒瑞露杯。
但恐惊山灵，腰鼓轰春雷。
薪翁杂饷妇，圜视欢以咍。
兹岩何时凿，阅世几劫灰？
始有此客狂，後会真悠哉。
南游冠平生，已去首犹回。
岁月可无纪，三洞俱靡崖。
会有好事者，摩挲读苍苔。
和史侍郎游澹岩韵六首
曾协（宋代）

眼看岩石千寻起，面对炉烟一缕轻。
顿觉世缘无染著，个中消息有谁明。
示张子昭
朱昱（宋代）

西日未心东雨来，南轩相对北窗开。
茫茫移穴蚁旋磨，扰扰出檐蚊聚雷。
三宿定成桑下恋，一篇聊向雨中催。
忘形赖有张公子，信手围棋到夜回。
戊申岁暮咏怀三首 其二
白居易（唐代）

唯生一女才十二，秪欠三年未六旬。婚嫁累轻何怕老，饥寒心六不忧贫。

紫泥丹笔皆经手，赤绂金章尽到身。更拟踟蹰觅何事，不归嵩洛作闲人。
谒夷齐庙效易渭远先生作
凌扬藻（清代）

节以同怀著，忠繇易代伸。地经孤竹国，祠仰采薇人。

但识彝伦叙，那知革命新。饿夫无与偶，天子不能臣。

叹息黄虞没，衰徂志行屯。正冠皆激义，脱屣为求仁。

诣绝操疑隘，风高气益振。西山无表石，东海几扬尘。

百世师如在，三宗历久湮。顽廉徵后起，秩祀率先民。

像蚀型模古，诚通謦咳亲。闪青檐荫柏，湘绿俎羞蘋。

希圣谈宁易，含贞事孔辛。永言思大老，莫漫愧明神。
九月同李子文罗寿甫行城南溪上
蒲道源（元代）

溪水泠泠玉佩声，沿溪路转忽川平。襟怀郁滞得开豁，腰足痹顽时散行。

几树霜红明夕照，数峰烟碧倚寒晴。兹游胜友相酬和，殆与秋光欲斗清。
偈十六首 其三
释士圭（宋代）

面前一道如弦直，当门不用栽荆棘。陕府铁牛，昨夜失却尾巴；

嘉州大像，不是白拈贼。赵州南，石桥北。黄河九曲吞昆崙，大悲院里安弥勒。
过大梁作
屈大均（明代）

浮云无归心，黄河无安流。神鱼腾紫雾，苍鹰击高秋。

类此雄豪士，滔滔事远游。远游欲何之，驱马登商丘。

朝与侯嬴饮，暮为朱亥留。悲风起梁园，白草鸣飕飕。

挥鞭控鸣镝，龙骑如星流。超山逐群鱼，穿云落两鹜。

归来宴吹台，酣舞双吴钩。惊沙翳白日，垂涕向神州。

徒怀匹夫谅，未报百王雠。红颜渐欲变，岁月空悠悠。
题鹤仙梦惊图
耶律铸（宋代）

梦中了了久忘言，戏写双瞳亦偶然。万古有形皆幻影，此身初不异丁仙。
渔父二首
黄庭坚（宋代）

秋风淅淅苍葭老，波浪悠悠白鬓翁。
范子几年思狡兔，吕公何鬓兆非熊。
天寒两岸识渔火，日落几家收钓筒。
不困田租与王役，一船妻子乐无穷。
远山
释斯植（宋代）

万里色苍然，春烟夕照边。
旧过南岳寺，曾向雨中看。
候潮钱塘渡
曾丰（宋代）

眼厌纷华久，身离闤闠初。
市声方较少，春色况犹余。
海沸如中热，山浮若内虚。
坐穷消息理，万事付乘除。
羔羊斋小池两，涘木芙蓉盛开，有怀故园
范成大（宋代）

洞户掩秋深，画桥横晚静。
嫋嫋芙蓉风，池光弄花影。
怀我白鸥边，锦帐缭千顷。
明河拍岸平，红绿染天镜。
钓船无畔岸，收拾入簿领。
墙籓束院落，寒窘令人瘿。
余芳园坐吟香榭作
陈长孺（清代）

亭沼回环绿树遮，吟襟疏散契烟霞。败荷经雨瘦于叶，荒苇摇烟凉欲花。

落落吾生伤逆旅，茫茫尘事感天涯。幽栖依约清苕好，一桁峰鬟最忆家。
七言再咏
石元规（宋代）

诗见张继先三。
闻子约有荆州之役
皇甫汸（明代）

传尔衔新命，令余缅旧思。猿清啼楚夜，草绿吊湘时。

匦入周官贡，香分汉吏司。江山迟文藻，行拟二骚词。
景繁见和再用前韵驰寄
彭汝砺（宋代）

鱼飞鲸跃出波澜，独立蓬莱缥缈间。会有清诗寄芦竹，能无归梦到溪山。
房公湖
文同（宋代）

一顷清波四面平，宛然唐相旧经营。
高秋林木形容老，落日楼经彩绘明。
有景可寻兰棹远，无幽不入竹桥横。
二年所得官居乐，肯厌频来缓带行。
吊邑殉难诸人
吴芳权（清代）

连州列郡尽离披，独有弹丸誓不移。谁肯土崩图苟免，犹能巷斗力相持。

千人毅魄凭天堑，万众雄心限地维。闻说中秋临死夕，琵琶箫鼓闹城陴。
次韵季申枢宇万象亭
李弥逊（宋代）

丈人手笔与仟通，点化虚无若转蓬。
妙寄七言千嶂外，全收万象一檐中。
深堂细篆观澄水，落日危栏数去鸿。
更压小槽囊古锦，共临高处待春风。
送张叔夏游金陵
仇远（元代）

肯向金渊暂泊舟，相逢衮衮别方休。
移宫换羽周郎顾，咏月吟风太白游。
床上无金犹好客，尊中有酒可消愁。
明朝又作台城客，细看青山似洛州。
怀旧居
刘筠（宋代）

毛竹千丛蔽野亭，晓猨惊后乱峰青。
汉庭已奏三千牍，周室仍繙十二经。
紫殿深沉频视草，缁帷寂寞自飞萤。
振衣本为苍生起，肯向荀家祇聚星。
禅人请赞 其四
释师范（宋代）

须发蓬松，眼孔定动。解拈死货，手头活弄。触著梧桐老树桩，等闲惊起丹山凤。
寄答蜀方伯朱明虹 其二
游朴（明代）

芙蓉城阙锦江头，曾拥鸾笺侍唱酬。一去关河怜阻绝，几年鱼雁怨沉浮。

夜占益部星辰远，日对燕山雨雪愁。花径药阑风雅剩，何时重许嗣芳游。
东风齐著力 水波，得平字
顾太清（清代）

燕子来时，回塘向暖，野水烟生。刚胜弱絮，初泛落花轻。

漫漫垂杨曲沼，才添了、几点浮萍。鱼苗长，生机浩荡，恰趁新晴。

雾縠太轻盈。波细细、参差碧浪纵横。遥天倒影，渺渺动柔清。

好是东风消息，吹不定、似皱还平。天涯路，一篙新涨，万里春程。
张仲和放白龟
释妙声（明代）

有龟有龟白玉质，遵养时晦逢时出。形躯虽小甚有神，岂是吾人袖中物。

清流为国莲为宫，朝夕下上复西东。庙堂巾笥閟朽骨，岂若曳尾于涂中。

张公放之殊不意，涉波直与长川逝。三十年间事反覆，公今寿考身无事。

君不见以龟支床足，南方老人寿千岁。
睡起观山
杨万里（宋代）

过雨前汀未可登，搴篷小散睡瞢腾。
船头政好看山色，一点江风冷似冰。
游龙门分题十五首·鸳鸯
欧阳修（宋代）

画舷鸣两桨，日暮芳洲路。泛泛风波鸟，双双弄纹羽。
爱之欲移舟，渐近还飞去。
和峦嶅二子寒食少天色五字 其三
刘一止（宋代）

人言二月时，霏雨生树杪。天色何时光，要向寒食少。
家酿颇劲戏作
陆游（宋代）

千古英雄骨作尘，不如一醉却关身。
鼎来虽恨王陵戆，熟味方知孟子醇。
试问浩歌遗世事，何如酣枕养天真？竹林嵇阮虽名胜，要是渊明最可人。
题莒口铺诗
刘氏（宋代）

终朝行半驿，时有数家居。店少闻滩壮，程遥见堠疏。

山歌农设醴，野饭仆烹蔬。禽鸟先栖宿，劳生恨不如。
南歌子·日出西山雨
苏轼（宋代）

日出西山雨，无晴又有晴。乱山深处过清明。不见彩绳花板、细腰轻。
尽日行桑野，无人与目成。且将新句琢琼英。我是世间闲客、此闲行。
竹棠梨
屠性（元代）

石畔竹扶疏，棠梨结子初。坐来山雨过，湿翠欲沾裾。
荔子
陈宓（宋代）

天垂甘露绛纱囊，要作南方一味凉。
解□世间烦热恼，华峰有藕未能强。
拟古
马祖常（元代）

长安青云士，任侠日娱游。千金为人寿，万金买名讴。

小舅拜郎官，女婿恩泽侯。出入意气盛，欢乐不知忧。

银柈荐海品，羊酪乞苍头。生逢承平世，死葬昆崙丘。
自君山还岳阳
孔武仲（宋代）

云山深处望潇湘，岩石沈沈已夕阳。
却整舟帆凌浩渺，回看城夕似家乡。
挥戈径欲回羲驭，散发今知出吕梁。
不是浮休动归兴，对眠犹可借禅床。
次韵知县兄秋怀三首
苏泂（宋代）

灵均心事少陵诗，青竹林边白竹篱。
自把寒花看新雁，今年强似去年衰。
四景图·仙矶晴雪
孙锐（宋代）

湖天雪景弄朝晖，清彻如云散雨衣。
肌骨已随云影去，玄真仙代竟忘归。
九曲清游
陈达（明代）

久欲逃名未得逃，方将踪迹寄亭皋。缘林诘曲宁嫌远，有杖支持不厌劳。

薄雾盈畴封径窄，清风随步陟山高。武夷九曲尤堪玩，细咏遗歌散郁陶。
客致
郑刚中（宋代）

就温嫌冷性同然，况是冬深凛冽天。莫讶尘生杨绾席，都缘坐少席文毡。

感君四坐平分暖，为我长针细衲绵。从此门前有来客，不须称遽足留连。
和刘与权韵三首
吴芾（宋代）

去年君过我山中，尊酒相欢十日同。
别后相思肠欲断，暮云空复指江东。
山家
冯去非（宋代）

别崦人家笑语微，好风浑在绿杨枝。
清明定是花开远，大半蜜蜂经宿归。
青玉案
陈著（宋代）

青山流水迢迢去。总是东风往回路。送得春来春又暮。莺如何诉。燕如何语。只有春知处。

时光渐渐春如许。何用怜春怕红雨。到处空飞无实据。花开也好，花飞也好，此意须双悟。
答张乌程
皎然（唐代）

莫道谪官无主人，秣陵才令日相亲。

前溪更有忘忧处，荷叶田田间白蘋.
颂古一○一首 其九十六
释子淳（宋代）

六国清平贺圣年，珠帘高卷月明前。金轮那肯当堂坐，不用丹墀击静鞭。
花朝州大夫李公集诸生于燕喜亭论学寻命童子歌鹿鸣赋二首 其一
莫与齐（明代）

韩刘游后古亭虚，太守今劳驻隼旟。骀荡春风吹讲席，周遭山色胜环滁。

听来元论迷俱破，赋就缁衣气转舒。小大从公移白日，煌煌银烛照葱裾。
将拆旧屋权住西廊
苏辙（宋代）

平生未有三间屋，今岁初成百步廊。
欲趁闲年就新宅，不辞暑月卧斜阳。
修篁已谢前人种，甘井何妨众口尝。
奔走从来成底事，安居到处漫为乡。
五季梁主
金朋说（宋代）

弑君杀父乱纲常，弟戮其兄促灭亡。
上下交片仁义绝，背违天理应难昌。
祷雨木栏堂四首
陈造（宋代）

池上客熟无那，池中鱼不自濡。
安得凉烟泛坐，绿荷尽日跳珠。
燕
李峤（唐代）

天女伺辰至，玄衣澹碧空。差池沐时雨，颉颃舞春风。

相贺雕阑侧，双飞翠幕中。勿惊留爪去，犹冀识吴宫。
苏莹中先往新淦过新喻访之不遇赋诗为寄
乐雷发（宋代）

玉笥山前水拍空，知君何处系吟篷。
取轻奇士题凡鸟，漫有忧心咏阜螽。
沅芷沣兰犹可寄，江云渭树苦难同。
门前草木皆诗卷，独倚筼筜啸晚风。
古诗云芦花白间蓼花红一日秋江惨淡中两个鹭鸶相对立几人唤作水屏风然其理可取而其词鄙野余为改之曰换骨法
释德洪（宋代）

芦花蓼花能白红，数曲秋江惨澹中。好是飞来双白鹭，为谁妆点水屏风。
五月十六日夜城南观月分韵得月字
张栻（宋代）

梅收清风来，宇净实鉴揭。
频年城南游，未有今夜月。
呼舟泛微澜，游鱼亦出没。
危榭倒影浮，倚槛凉入骨。
举酒属西山，寒光动林樾。
诸君兴未已，南阜上突兀。
目极大江流，高情更超越。
偈倾一百六十九首
释智朋（宋代）

分明见彻，开口犹难，
蓦过重关，转身无路。
只这拙处，作么生去。
不得有语，不得无语，
发机须是千钧弩。
菩萨蛮（五）
王齐愈（宋代）

酒中愁说人留久。久留人说愁中酒。归梦要迟迟。迟迟要梦归。

旧衣香染袖。袖染香衣旧。封短托飞鸿。鸿飞托短封。
累日多事不复能观书感叹作此诗
陆游（宋代）

我生无它长，所得静而简。出仕三十年，不殖一金产。

四方到为家，所向不容拣。南游极巨海，西戍掠危栈。

为州亦何好，且复占仕版。俸不给淖糜，况敢事酒盏。

晨兴坐堂上，符檄高𡾰嵼。藏书三万轴，一字不到眼。

胸中积磊块，叹息谁为铲。浮生固如此，正可付一莞。
黄山道中
郑琰（明代）

微霜风物色凄凄，路入黄山是五谿。
帝子不归汾水上，行人愁五穆陵西。
荒原晓露铜驼泣，古驿秋风铁马嘶。
独客伤神家万里，斜阳征雁楚天低。
十六夜月
韩淲（宋代）

去年倦卧关门睡，前岁扁舟烂漫游。莫道迎檐一杯酒，婆娑孤影也扶头。
蝶恋花·春事阑珊芳草歇
苏轼（宋代）

春事阑珊芳草歇。客里风光，又过清明节。小院黄昏人忆别。落红处处闻啼鴂。
咫尺江山分楚越。目断魂销，应是音尘绝。梦破五更心欲折。角声吹落梅花月。
接花
方岳（宋代）

楚箨并刀社雨前，掇红接紫自年年。颠风稗子僧成佛，白日烂柯人诈仙。

半霎时移愚智性，一丸泥夺化工权。可怜人自生荆棘，却变初心失本然。
奉和御製读后周书
夏竦（宋代）

思道怀廉慎，童年类老成。
郡豪尝讋服，边寇亦清平。
临难输忠节，辞荣保令名。
贤哉蹈仁义，举世可为程。
陈主簿稔过宿赋答
王褒（两汉）

君门已许解朝衣，此后相期过竹扉。池上青山留客醉，郢中白雪和人稀。

雨晴閒馆花空落，月上层城鸟倦飞。明日独怀乘兴地，不堪愁思更依依。
示龟山平老 其一
韩驹（宋代）

二年三饮龟山井，道上菰蒲亦笑人。犹觉是身多世累，一庵何日与翁邻。
淳熙己亥岁傅子渊劝予无弄文墨自是绝意笔研
项安世（宋代）

儿时月露与风云，半世调场罢策勋。
老子今年新有兴，良朋嗔我久无文。
不妨翰墨鸣斯事，聊遣篇章记所云。
不见衡州傅文学，春来雩咏满湘濆。
陈伯成学士垂访以病中新浴不克见走书二短篇
强至（宋代）

病肤新浴觉神还，散发支颐一到间。
岂敢不冠延重客，空将感抱寄惭颜。
读信陵传
韩维（宋代）

周网乱无纪，群雄事吞争。
犹能假仁义，以势相夺倾。
是时贤公假，信陵最知名。
招摇大梁市，揽辔御侯嬴。
义胜下予色，恩重忘彼生。
窃符连王姬，奋锤遗国兵。
救赵意何切，于魏情已轻。
赖有毛薛在，终然臣节明。
伤杨元明都官
刘攽（宋代）

传家推德祖，似舅识刘牢。刻意鸿都学，精心常侍曹。

万金酬六体，一字秃千豪。讵有修文事，苍苍空自高。
山中奉寄通判杨宗博二首 其一
岳珂（宋代）

多病山中客，无人傍酒樽。与猿分橡子，为鹿长禾孙。

白昼云归屋，黄昏雨打门。忽怀杨司马，烟霭隔重阍。
冲雪至余庆觉林雪连日不止
陆游（宋代）

策蹇清吟涉若耶，灞桥犹恨近京华。
山前千顷谁种玉？座上六时天散花。
林雀无声溪彴断，炊烟不动竹篱斜。
胜游更觉平生少，未羡银河泛客槎。
客舍
黎廷瑞（宋代）

门前苍耳与人齐，屋后青蛙作鬼啼。
风雨潇潇天正黑，披衣不寐听鸣鸡。
别崔潩因寄薛据孟云卿
杜甫（唐代）

志士惜妄动，知深难固辞。如何久磨砺，但取不磷缁。

夙夜听忧主，飞腾急济时。荆州过薛孟，为报欲论诗。
晓望
王嗣经（明代）

雨余湖色静，杂树晓氲氲。
空水遥难辨，山花近渐分。
叶齐增岸影，鱼聚矗波纹。
日出林光白，英英散宿云。
江上老渔行为赠大司农白阳毕老年丈请告荣归
张鹤鸣（明代）

披香青虺三千丈，裂云掣雷飞天上。邺城花艳女儿多，白樱桃天奈若何。

巢燕喃喃出吴宫，柏梁午夜金盘红。老渔江上钓江春，拨刺呀呷双锦鳞。

换得江村酒一盆，掉入烟波不见人。
题岳蒙泉葡萄画 其二
倪岳（明代）

远道归来把一麾，转头零落又成悲。旧家只有葡萄在，从此无劳说荔支。
寄熊叔雅
王洋（宋代）

天上郎官宿，人间又几年。
莫思华毂贵，好种锦溪田。
山以青盈眼，梅花雪满川。
傥因针雁信，时寄两三篇。
谒丛霄馆 其二
张镃（宋代）

飙御缤来下，储休答意虔。虽无名宦达，林墅保长年。
谒金门·示知命弟
黄庭坚（宋代）

山又水，行尽吴头楚尾。兄弟灯前家万里，相看如梦寐。
君似成前桃李，入我草堂松桂。莫厌岁寒无气味，余生今已矣。
天台书事十三首
曹勋（宋代）

绿阴侵坐午窗明，几案书繁倦思生。
喜拆缄题新卷帙，故人惠我见高情。
句
谢卿材（宋代）

东倾壶柄只流水，西阚瓯唇四别峰。
句
田开（宋代）

山近临轩翠，花开入座红。
陪仲叔两兄汎舟𤀌川晚溯大江 其一
区大伦（明代）

浮楫下𤀌川，沿洄绿渚烟。水衔村径出，樯拂浦云悬。

沙鸟依人静，汀花对酒妍。蒹葭别有思，何似雁行边。
次韵题琴谱三首 其一
汪炎昶（宋代）

三峡啼猿恨满编，乐于此外本来全。累虽犹泥调兼操，高在已忘徽与弦。

纸上陈言奚足恃，指间妙趣不容传。须知自有天然韵，寄在风泉与露蝉。
送丁季深
杨时（宋代）

烟含疏柳绿蒙茸，杏颊桃英入眼红。
邂逅与君逢腊雪，飘零独我过春风。
空愁转毂音尘远，且寄离怀笑语中。
后夜月明人寂寂，相思那复一樽同。
黄鹤楼
黄金台（清代）

江城风月总如斯，尚有仙楼占古陴。黄鹤倦看人醉酒，青莲应古我题诗。

十洲花谢云空返，三户烟消水不知。惆怅秦关何处是，凭栏多在日斜时。
乾宁八景 其二 西泺渔樵
张缙（明代）

水国禾生秋雨馀，家家生计在樵渔。短镰刈得干芦荻，乞火船头煮白鱼。
宿宣妙
释德洪（宋代）

冲虎困顿归，投枕眠烂熳。夜晴霜月苦，睡美不知旦。

日高披晓绿，万事付衰懒。百年炊黍久，强半得忧患。

起临清浅流，白发不可拣。此生终一壑，形胜已入眼。

明年定来归，茅屋并崖瞰。掩门无营为，一味工寝饭。
和苏进之同游乌奴山告成寺
韦骧（宋代）

长风掠疏林，残叶何悽悽。浮云带远山，半压愁眉低。

纵游乌奴寺，乃在嘉陵西。嘉陵清且湍，依约剡中溪。

十月未成梁，傍舟祛挈提。篙工上下手，往往咍州犁。

系缆即肩舁，踏石避角圭。诘屈上嵯峨，恍若登云梯。

下视飞鸟背，仰听惊猿啼。参差列佳境，画幅展不齐。

峥嵘楼殿雄，势欲凌烟霓。香穗暗金像，岚光映璇题。

宝函发神翰，熣灿壁与奎。圣言远如天，至理岂易稽。

洗目幸荣观，讵止徒攀跻。四座敬无哗，寂默桃李蹊。

遗韶动众听，司南警群迷。兹辰尤乐只，并合又将暌。

鹏抟九万程，鹪鹩一枝栖。其适固均耳，安中养天倪。
和咏贫士七首 其三
黄淳耀（明代）

孙登弹一弦，陶有无弦琴。宫商虽𡾰嵼，千载流孤音。

客有为虽言，枉尺蕲直寻。轩渠聊对客，酒贵吾不斟。

亭亭山上松，高节为众钦。孰云异语默，而不同此心。
幽怀十二首 其十一
冯山（宋代）

山溪涨易涸，为无千里源。桐孙绕云枝，下有百尺根。

物理不虚发，本厚末始繁。功名岂易力，旧德资深蟠。

不知所从来，意气行轩轩。
冒雨游石室
韦骧（宋代）

陟磴苔痕滑，穿岩雨脚收。爱山邻邑令，来作雨中游。
封泰山乐章。太和
佚名（唐代）

孝敬中发，和容外彰。腾华照宇，如升太阳。

贞璧就奠，玄灵垂光。礼乐具举，济济洋洋。
金丹诗诀 其八十三
陈楠（宋代）

尽道真人总默然，如何也不示言诠。若不骄傲事无语，只是胸中欠汞铅。
耕图二十一首 其三 杷耨
楼璹（宋代）

雨笠冒宿雾，风蓑拥春寒。破块得甘霔，齧塍浸微澜。

泥深四蹄重，日暮两股酸。谓彼牛后人，著鞭无作难。
吴太清有远役以诗寄别次韵
释道璨（宋代）

宇宙入八窗，芙蓉制衣裳。
两眼挂万古，深拄书传香。
笔端肤寸合，要作天下凉。
余事亦演雅，簸弄正未妨。
颠倒走百怪，陆离罗众芳。
气焰压牛斗，何止万丈光。
笑他儿女曹，白道空茫茫。
秋风三尺剑，尘土压下方。
斫却月中桂，及此鬓未苍。
我欲援北斗,酌以椒桂浆。文章於此道，
太山一毫芒。洙泗到伊洛，
波澜正泱泱。多少遡流人，
褰裳复回翔。孰知方寸间，
一苇直可航。勉哉吴夫子，
此事当毋忘。
沁园春·子陵先生
林正大（宋代）

子陵先生，故人光武，以道相忘。幸炎符在握，六龙在御，臣来亿兆，阳德方刚。自是先生，独全高节，归去江湖乐未央。动星象，被羊裘傲睨，一世轩裳。
高哉不事侯王。爱此地山高水更长。盖先生心地，超乎日月，又谁如光武，器量包荒。立懦帘顽，有功名教，万世清风更激扬。无古今，想云山郁郁，江水泱泱。
物外杂题八首 其六
陆游（宋代）

饲驴留野店，买药入山城。兴尽飘然去，无人识姓名。
贺新郎 虎邱剑池作
陈维崧（清代）

山腹苍皮罅。劈巉岩、一洼深黑，险于人鲊。仄嵌斜攒龟脊滑，林气水声交射。

有屈曲、龙蟠其下。上搆危梁淩绝巘，窈而深、凿孔行人怕。

吸冷瀑，半空挂。

坏廊欹磴哀湍泻。望参差、雕棂黛阁，晶荧入画。故国江山还在眼，添了西风战马。

又殿上、夜钟将打。雨蚀残碑名姓在，醉摩崖、汝是知音者。

相对坐，草堪藉。
汪颜复秋江堂
汪炎昶（宋代）

拂衣何必归沧洲，黟水不减沧江流。
本有渔砚带苍藓，且无叠江惊眠鸥。
风洋霞光笛声晚，云压雁影芒花秋。
客子还能念乡土，今年更作新安游。
宿崇因寺十韵
毕仲游（宋代）

山大石岩岩，平川沙莽莽。深崖忽有路，一寺何高敞。

彼僧胡为知，迎我共攀上。夜深眺前峰，百里如指掌。

诗翁旋沽酒，欲得咏今曩。下笔皆珠玑，嗟予岂能仰。

往来气益乘，欲敌不敢往。回笑尘埃人，何殊在罗网。

吟哦不自制，逸韵弥清响。便可书壁东，留为异时赏。
题返照庵北轩三首 其三
王寂（南北朝）

树头树底花开尽，摆撼春风略不停。耐久何如种松竹，岁寒相对眼终青。
乙卯种牡丹
姜特立（宋代）

课仆舁丰壤，辛勤种牡丹。
不知从此去，更得几春看。
句 其二
戴槃（宋代）

春水绿平野，夕阳半山红。
钗头凤 春游
商景兰（清代）

东风厚。花如剖。满园芳气长堤柳。莺身弱。浮云薄。

韶光易老，春容零落。莫。莫。莫。

梅空瘦。情难究。菌兰未放香先透。真珠箔。秋千索。

沉沉亭院，相思难托。错。错。错。
挽俞克晦丈二首
赵蕃（宋代）

好官堪底用，厚禄竟如何。
诗可传家集，名能继世科。
流风亲党竞，余庆子孙多。
挽送归无策，凄凉谩拟歌。
游诸佛舍一日饮酽茶七盏戏书勤师壁
苏轼（宋代）

（一作六月六日以病在告，独游湖上诸寺，晚谒损之，戏留七绝）示病维摩元不病，在家灵运已忘家。
何烦魏帝一丸药，且尽卢仝七碗茶。
郡斋暇日辱常州陈郎中使君早春晚坐水西馆书事诗…酬之
白居易（唐代）

新年多暇日，晏起褰帘坐。睡足心更慵，日高头未裹。

徐倾下药酒，稍爇煎茶火。谁伴寂寥身，无弦琴在左。

遥思毗陵馆，春深物袅娜。波拂黄柳梢，风摇白梅朵。

衙门排晓戟，铃阁开朝锁。太守水西来，朱衣垂素舸。

良辰不易得，佳会无由果。五马正相望，双鱼忽前堕。

鱼中获瑰宝，持玩何磊砢.一百六十言，字字灵珠颗。

上申心款曲，下叙时坎坷。才富不如君，道孤还似我。

敢辞官远慢，且贵身安妥。忽复问荣枯，冥心无不可。
毗陵龚君以崇见投古风思致不风依韵答之
孙应时（宋代）

松柏有佳色，矫矫涧欲涯。
要经鸾凤棲，岂怨人迹遐。
匠石初未鸾，千岁甘枯槎。
万牛送明堂，亦不以自夸。
奇物固落落，念此毋叹嗟。
君看蒿蓬茂，正足供鸣蛙。
深根忍霜雪，生意日已嘉。
终然拔青云，勿虑岁月赊。
拟古
吴思齐（宋代）

平原一遗老，九重未知名。
临危观劲节，相视胆为惊。
折陊犹举手，籲天闽无成。
九陨期报国，万古犹光晶。
亦有布衣人，烈烈死弥贞。
回风惜往日，辉映岂独清。
滔滔肉食辈，泚颡徒吞声。
我闻同志士，野祭激高情。
配享遗斯人，忧心每如酲。
曾裘父寄二绝并呈审知一再次韵前以寄曾后寄审知四首 其二
赵蕃（宋代）

纷纷竞说杜陵翁，此老真能数百容。我亦几同叶公好，骇然今日见真龙。
和章学士祈晴昭亭山
杨杰（宋代）

洪范八政一曰食，民非稼穑胡为生。江南风俗重圩垾，岁遇丰稔仓箱盈。

嘉祐六年宛陵郡，积月霖雨妨秋成。昔之郁郁若云秀，今也泛泛犹青萍。

岂惟百姓失所望，将恐祭祀无粢盛。集仙到郡为悯恻，斋心命驾祈昭亭。

昭亭山下欲回辙，太阳赫赫辉双旌。老农乘时得刈穫，清风和气讴歌声。

我知夫子祷已久，由有盛德通神明。愿公移此福天下，阴阳调燮归和羹。
鲁望戏题书印囊奉和次韵
皮日休（唐代）

金篆方圆一寸馀，可怜银艾未思渠。

不知夫子将心印，印破人间万卷书。
浪淘沙
程垓（宋代）

才合又轻离。心事多违。小窗灯影记亲移。可奈酒酣花困处，不省人归。

山翠又如眉。肠断幽期。相思有梦阿谁知。莫遣重来风絮乱，不似当时。
瑞鹤仙 寿陆东湖尊堂太君
孙承恩（明代）

薰风飘绮户，正景属熙明，节当重午。高堂拱贤母，看华发童颜，又逢初度。

遥空昨夜，灿南极、辉联宝婺。寿筵开、杂遝笙歌，古鼎沉檀烟吐。

争睹。有子英贤，纡朱腰玉，作皇家心膂。云霄接武。

满庭前，兰桂森如许。綵绒新绾长生缕。曲按南飞旧谱。

待海筹、一百添齐，从头再数。
怅望 其二
徐枋（明代）

西来山色满晴空，东望重溟雾霭濛。碧水天边低落日，白蘋江霭动秋风。

垂纶不为鲈鱼美，书帛难凭雁羽通。人事年年多错迕，谁云吾道已终穷。
句
章得象（宋代）

一麾远在百蛮中。千寻练挂双流瀑。
高阳台 年年小池左侧秋海棠盛开，今花时过亦，红苞寂然，赋此寓感
钱湘（清代）

叶碧低遮，花红散缀，年年深护秋阴。倩影含娇，亭亭照出波心。

西风又是花时节，倚雕栏、消息重寻。一日间，几度徘徊，几遍沉吟。

芳魂一缕知何处，但苔深静掩，雨细斜侵。空自凄凉，早秋望到而今。

名花应怕人肠断，只这番、肠断偏深。待重新、洒向阶前，清泪涔涔。
赠李端履
马光祖（宋代）

倚门稚子灶头妻，有米无钱相对啼。
为把青蚨济艰苦，莫教穷谷有饥黎。
临海太守惠予赤城石，报以是诗
李德裕（唐代）

闻君采奇石，剪断赤城霞。潭上倒虹影，波中摇日华。

仙岩接绛气，谿路杂桃花。若值客星去，便应随海槎。
拟吴均体应教诗
纪少瑜（南北朝）

庭树发春辉，游人竞下机。却匣擎歌扇，开箱择舞衣。

桑萎不复惜，看花遽将夕。自有专城居，空持迷上客。
次寒山寺
赵必瞻（宋代）

可惜邯郸梦未成，数闻僧舍木鱼声。寒鸡有意催人起，早解孤舟晓月行。
景德寺河沙院饯苏安上知泰州刘元忠河北都运分题得无字
刘攽（宋代）

今朝一樽酒，聊与故人俱。非复少年日，深惊别意殊。

燕云低朔少，楚水向江湖。报国不一事，出门成异涂。

腾鳞安浩荡，隽翼就虚无。应笑白头老，闭关方据梧。
初夏
金逸（清代）

绣帘风影警花铃，庄蝶才分梦亦醒。一缕茶烟人不到，绿阴如水漾空庭。
念衰
陈造（宋代）

心意雕残底自娱，每临清镜笑头颅。
诗从多病难为好，官过中年劣胜无。
急景驱秋著髭鬓，归鸿衔梦下江湖。
更应载酒高阳伴，误辍歌呼话故吾。
夏日作山水题以填空
华岩（清代）

梧竹阴已深，庭架绿亦茂。夏景呈朱鲜，累络韬芳秀。

将学云鸟呈，直由意外观。笔力尽屈盘，点刷免荒陋。

山令人攀登，水令人浣漱。原坦树槚枌，壁欹凿窗窦。

松膏沃径肥，石髓抽兰瘦。耳目一时移，心智忽然凑。
再用前韵重哭德久贤使君
张元干（宋代）

风撼棠梨对殡宫，中郎谈笑孰形容。
不居上界神仙府，当在补陀孤绝峰。
至论每符磁石铁，长生空问茯苓松。
九原可作还知否，底处返魂香最深。
秀峰寺
王凤池（清代）

有约三双屐，来游第一山。
寻题知寺古，静坐羡僧闲。
鹤岭天尤近，龙潭户不关。
镌岩明灭处，字莫辨欧颜。
巡寨偶书
刘子翚（宋代）

穷寇转趋海，吾邦备宜先。
连年戍役频，徽兵及渔佃。
扶藏或稚齿，婴胄仍华颠。
未知戎伍肃，朱旗乱长阡。
林端晚澻发，石妹飞梯悬。
崎岖樵牧地，万灶生浮烟。
我行视营栅，儿戏端可怜。
倚兹形势险，寇至常迁延。
群凶昔吾军，赤指抨鸣弦。
防胡屡瓦解，合冠俄星连。
犹多燕赵儿，意气非当年。
骈车载珍宝，结绮驰婵娟。
时危天稔乱，事岂汝能专。
怒风飞惊涛，河梁失归船。
四顾天地黑，揽衣思茫然。
悼亡八首 其七
陆佃（宋代）

百花流转逐浮萍，柔质那堪殒妙龄。画手若能图列女，玉颜应许上丹青。
出城
方回（元代）

久病欣初愈，长忙爱暂閒。
出城因送客，沿路得看山。
寓意
吕陶（宋代）

夕阳芳草自天涯，倦客何须感物华。无计可能逃世网，有心刚欲慕诗家。

将烹谁惜能鸣雁，安足翻成强画蛇。白发渐多瞳渐翳，少年相见莫揄揶。
舟行即事
朱淑真（宋代）

画舸寒江江上亭，行舟来去泛纵横。
无端添起思乡意，一字天涯归雁声。
古意六首 其一
方一夔（宋代）

老樵腰短斧，朅来此山中。林深绝人迹，邂逅两老翁。

石上安棋局，零落归飞鸿。置斧偶坐睨，终竟谁雌雄。

低头欲借问，冉冉巢云松。索寞下山去，树杪馀残红。

不知岁月远，但见邑屋空。神仙在何处，只与人世同。

眼净偶自见，心到遥相通。片时处仙境，百年坐春风。

区区笑刘吕，妄觅蓬莱宫。
赤石庵
钱时（宋代）

野花啼鸟日初迟，指面和风一卮。
草草山房终胜俗，堂堂春色易成诗。
仙迹岩题诗二十三首·昊天殿
佚名（宋代）

游幸名山德寿存，鼎新大殿显仁恩。
玉圭物物皆珍异，安奉严恭玉帝尊。
雨后陪省中诸公游竹阁
黄公度（宋代）

红尽桃初实，青浓柳欲花。
春归人迹少，山远市声哗。
空有前朝树，难寻处士家。
登临多感慨，况复客天涯。
述工夫 其十二 显正
李道纯（元代）

火符容易药非遥，天癸生如大海潮。两种汞铅知采取，一齐物海尽捐消。

掀翻万有三元合，炼尽诸阴五气朝。十月脱胎丹道毕，婴儿形兆谒神霄。
醉花阴 建康重九
赵长卿（宋代）

老去悲秋人转瘦。更异乡重九。人意自凄凉，只有茱萸，岁岁香依旧。

登高无奈空搔首。落照归鸦后。六代旧江山，满眼兴亡，一洗黄花酒。
上册宝十三首 册宝升殿用《崇安》。
郊庙朝会歌辞（宋代）

有犹有言，顺承天则。聿崇号名，再扬典册。朱英宝函，左右翼翼。

千秋万岁，保兹无极。
到鹿津观水陆清醮普度 其二
陈肇兴（清代）

万枝灯火绮筵开，金纸如山化作灰。此夕酆都应不夜，鬼门放过绿衣来。
暮秋宿清源上人院
李频（唐代）

野客愁来日，山房木落中。微风生夜半，积雨向秋终。

证道方离法，安禅不住空。迷途将觉路，语默见西东。
句
张先（宋代）

湖山隐后家空在，烟雨词亡草自青。
游巴陵空寺诗
阴铿（南北朝）

独眠虽已惯，秋来只自愁。火笼恒煖脚，行障镇床头。

眉含黛俱敛，啼将粉共流。谁能无别恨，唯守一空楼。
代故人新姬侍疾
王建（唐代）

双毂不回辙，子疾已在旁。侍坐长摇扇，迎医渐下床。

新施箱中幔，未洗来时妆。奉君缠绵意，幸愿莫相忘。
昭台怨二首 其一
刘凤（明代）

妾意怜芳树，君恩疏桂宫。梦回清瑟断，燕去画梁空。

慢脸羞铅翠，颦蛾减黛红。琐闱花半落，尽日闭春风。
日照圃中
胡宏（宋代）

发白逢春兴更长，等閒花木亦芬芳。
有时倚杖迎风立，日照川原细草香。
结客少年场
杨光溥（明代）

魏其昔好客，门庭集如云。一朝辞相位，高堂忽扬尘。

食禄尚弗辞，况兹杯酒恩。始知结客难，何必皆缙绅。

屠沽有奇士，缓急真可亲。季布托朱家，荆轲西入秦。

感恩在一言，誓死不惜身。锦带佩双钩，结客洛东门。

探丸罗剧孟，义气凌秋旻。嗤彼武阳子，死灰何足云。
握中上人语录漫题三首 其二
郭之奇（明代）

一串尼珠出上方，千重彼岸费津梁。填坑塞窦功才满，拯溺苏焚意若创。

便许空花随地落，忍教沙界实田荒。从兹遍洒诸天露，速止人间六月霜。
小苑春望宫池柳色
丁位（唐代）

小苑春初望，宫池柳色轻。低昂含晓景，萦转带新晴。

似盖芳初合，如丝荫渐成。依依连水暗，袅袅出墙明。

虽以阳和发，能令旅思生。他时花满路，从此接迁莺。
次韵王觉之裕之承务二首 其一
释德洪（宋代）

问法能来浑圣凡，毗耶丈室未曾关。解分钵饭如摩诘，欲散天花欠阿蛮。

属稿新诗追鲍谢，抗行醉墨似杨颜。遥知穿市听归驭，及我昏鸦落照间。
次韵程给事书院浣纱石二首 其二
赵抃（宋代）

吴宫金玉似泥沙，西子东来举国誇。一日越兵声震地，夫差犹惑眼中花。
寄制诰李舍人
罗隐（唐代）

梁王握豹韬，雪里见枚皋。上客趋丹陛，游人叹二毛。

门闲知待诏，星动想濡毫。一首长杨赋，应嫌索价高。
题僧壁
徐夤（唐代）

香厨流瀑布，独院锁孤峰。绀发青螺长，文茵紫豹重。

卵枯皆化燕，蜜老却成蜂。明月留人宿，秋声夜著松。
示僧
朱松（宋代）

清溪净写碧巑岏，雨后相携石路乾。认取此山巉绝影，他年何处钵中看。
塞上秋热用王荆公韵 其二
张佩纶（清代）

客心豫为秋风摧，与狐谋裘苏病骸。独贪避暑胜河朔，入握阴泉珠一枚。

炎官恐我不耐冷，余威直到单于台。边人嘲是带来热，吾养其内心死灰，素琴自理那成操，谁和万壑松风哀。

清宵独立感皓月，虚鉴偶著埃雾埋。大寒盛景谅难久，清商劲气将邅回。

阙地置冰亦何取，方床八尺琉璃开。跫然无音绝褦襶，笑问蝇蚋从何来。
奉送次翁
沈辽（宋代）

君为秋浦令，我乃老迁客。相见虽不数，临风若相得。

老病捐世故，茆茨寄山脊。不识河阳花，岂有澹台迹。

山前逢野叟，人能颂休德。惠利春阳敷，清泠秋月白。

前日解墨绶，青云振鹏翼。枉驾一笑别，回首幽林隔。

人生幸逢时，功名不遗力。不烦别后问，我若南冈石。
感皇恩
程大昌（宋代）

此之心声，比梦又差有实也

变化属朝班，鲲鹏相并。健翼垂云风用壮。扶摇得势，不藉仙人仙杖。旁观生意气，犹神王。

此去汉庭，春光骀荡。亲见子虚不惆怅。鸢肩捷上，自有唐家格样。三台旬月里，堪歌唱。
三像寺酬元秘书
赵嘏（唐代）

官总芸香阁署崇，可怜诗句落春风。偶然侍坐水声里，

还许醉吟松影中。车马照来红树合，烟霞咏尽翠微空。

不因高寺闲回首，谁识飘飘一寒翁。
贺王溥入相
王仁裕（唐代）

一战文场拔赵旗，便调金鼎佐无为。白麻骤降恩何极，

黄发初闻喜可知。跋敕案前人到少，筑沙堤上马归迟。

立班始得遥相见，亲洽争如未贵时。
归来
黎廷瑞（宋代）

幸未缁尘染素衣，归来既避北山移。
田园有味閒方觉，道路多山晚始知。
栗里新衔五柳传，花蹊旧业四松诗。
少游款段犹嫌累，到处风尘藤一枝。
和蒋秀才牡丹次韵
慕容彦逢（宋代）

如霞如锦色何鲜，映日攲风特地妍。独占一春疑得势，平欺群卉若当权。

自知丽艳能倾国，须放香苞趁禁烟。花市试询桃李价，从今不直半分钱。
次南仲韵
杨公远（宋代）

回首明年六十春，依然不改古衣巾。
画图萧洒诗千首，心地通明月一轮。
钟鼎虚名虽是贵，箪瓢陋巷且安贫。
客来问我平生事，宠辱俱无老逸民。
黄知橘柚来诗
楼钥（宋代）

一舸放长江，遥林底处黄。
自知来橘柚，先已照沧浪。
绿叶凝烟密，金苞射日光。
相迎苍县雨，暗识洞庭霜。
味诧江陵种，庭黄禹庙荒。
何如船上看，数里更飞香。
杂诗
张协（魏晋）

秋夜凉风起，清气荡暄浊。
蜻蛚吟阶下，飞蛾拂明烛。
君子从远役，佳人守茕独。
离居几何时，钻燧忽改木。
房栊无行迹，庭草萋以绿。
青苔依空墙，蜘蛛网四屋。
感物多所怀，沉忧结心曲。
和立斋对菊二歌 其二
王柏（宋代）

之子歌远游，征车事奔逸。归来东篱下，一洗四方色。

静观草木蕃，若不与人力。苟无浸灌功，造化庸有忒。

今年秋苦旱，五谷废嘉殖。梅仆竹亦焦，枯芝槁兰茁。

一朝去酷吏，甘雨解众惑。天人本无间，喜气满城集。

奈何仓廪虚，一饱竟难得。不如菊花乾，医方剩称述。
春游口号 其一
杨磊（清代）

支硎山头云欲平，桃花李花相间明。放舟出郭本无意，带雨看山亦有情。
长门怨
邹亮（明代）

宠极爱怜初，憎生妒忌余。
隔花闻凤吹，卷幔望鸾舆。
夜月闲金屋，秋尘暗绮疏。
悲愁谁解赋，惟有马相如。
闻王深甫下第
刘攽（宋代）

骅骝历块误颠蹶，卞子抱璞空归来。天下何会识琬琰，市人空复尚驽骀。
喜五星、步武、丹桂过访，置酒，因忆子乔南中
李宪噩（清代）

寂历荒村暝，群鸥喜并来。正当秋月满，才见桂花开。

各出袖中句，共倾镫下杯。因思宦游客，孤棹粤江隈。
陈太庙舞辞七首 其四 凯容舞
佚名（隋代）

道遥积庆，德远昌基。永言祖武，致享从思。九章停列，八舞回墀。

灵其降止，百福来绥。
秘阁郑公移节乡部置酒饯别诗以侑之
张栻（宋代）

嗜僻寡同好，意合难语离。
倾盖今年年，盍簪惬心期。
况复王事可，退食陪委蛇。
窥君肺腑中，落落无藩篱。
独有见义勇，褰裳欲从之。
忧时多苦语，怀古更余悲。
坐使岭海间，冰雪映清规。
我拙倚君重，孤怀良自知。
正如乘雾行，不觉蒙其滋。
人生岂无别，念此尤依依。
维闽号蕃庶，今亦困茧丝。
平时里社游，耳目到隐微。
想当入境初，不待褰车帷。
昼绣匪所荣，民瘼要深医。
看培邦本强，讵止乡国肥。
还归报明主，庙论资扶持。
原坚岁寒节，慰我别离思。
流萤篇
杨慎（明代）

沉沉雁沼郁栖连，隐隐龙宫熠耀然。濛晴零雨东山下，䬃转薰风南陆边。

可怜合晕晖玄夜，可惜分华族绛天。绛天玄夜景微茫，水簟银床漏未央。

谁家院落非天烛，何处园林不夜光。夜光瀼露下，天烛凉氛泻。

阴火遥穿翡翠帘，流星近度鸳鸯瓦。此时蟋蟀罢宵征，此际蜩螗停沸声。

长门团扇斑姬闼，阿房卷衣秦后屏。苏妇下机妆不理，卓女当垆酒半醒。

为见流萤思远道，为感流年惜芳草。暝看双星烱不眠，晓望长河白如扫。

荡子从军向月支，闺人对影滞秋期。蚕书宛转连环字，雁帛殷勤织锦诗。

愿得逢君拾光彩，不教贱妾敛愁眉。
高阳台 与成昌丈梦渠兄景山茗坐
李达（明代）

绀宇山中，珠宫世外，诸天遍覆香云。唤客尝茶，能消下界炎氛。

绿阴清昼听啼鸟，纵无风、凉意纷纷。笑忘归，占断幽深，直到黄昏。

浮生但愿长如此，有堆盘野蔌，对坐天民。顿觉身轻，清谈滋味堪珍。

山林钟鼎皆天性，看英豪、旋转乾坤。为疏慵，到处看山，终日论文。
代人挽竹岩钱长官
释居简（宋代）

绝笔走龙蛇，光寒瘴水涯。赋宁为问鵩，骚不反怀沙。

秋老半岩竹，春归三县花。诛奸埋古铁，英识欠张华。
岁莫怀旧
潘柽（宋代）

白发将朱颜，一去几时返。
怀哉不能寐，展转复展转。
雀噪晓窗白，鸡鸣芳岁晚。
梅花眼中春，故情千里远。
丁未二月上旬四首 其二
吕本中（宋代）

厄运虽云极，群公莫自疑。民心空有望，天道本无知。

野帐留黄屋，青城插皂旗。燕云旧耆老，宁识汉官仪。
四印室长句效刘信夫作，呈信夫
杨万里（宋代）

广文眼力自超然，作室题诗字字研。
愤世嫉邪聊尔耳，未必崔君真鹤言。
涪州别驾亦浪语，渠家四印何曾铸。漫向世人言养生，涪州却向宜州去。
广文平生不解愁，只将诗句敌清秋。
白浪如山风打头，江南江北一虚舟。
唑上无毡惟有客，青灯枉草强边策。
万言万当不如默，误人又掯庭前柏。
和通州李判官
华镇（宋代）

忆昔元丰第二春，叨陪逸驾预官论。频烦州县徒劳职，未报君亲罔极恩。

居与莞蒲依海角，出随雁鹜走江村。闲心祇合寻三径，倦翼宁堪憩九门。

羊枣幸占如养志，莱衣欣有唤翁孙。他时未免烦陶铸，只就同年丐漆园。
和潘侯觅荔子
陈宓（宋代）

中郎厨品在，诗老合先尝。
尘骑将星载，筠笼柰雨妨。
空遗黄绢句，莫致绛香囊。
此愿何当续，薰风竟一偿。
满庭芳 其三 探梅
葛立方（宋代）

狂吹鸣篱，祥霙剪水，分明欺压寒梅。冰威初敛，曦影上池台。

应有一番和气，南枝上、恐有春来。须勤探，呼吾筇杖，屐齿上苍苔。

春风，浑未到，徘徊香径，巡绕千回。见琼英一点，小占条枚。

且看先锋素艳，看看便、繁蕾齐开。香浮动，微薰诗梦，须更著诗催。
鲁少卿挽词
楼钥（宋代）

棣萼仪鸳缀，翛然两鬓斑。
时清嗟岁晚，游倦得身闲。
人在羲皇上，经传伯仲间。
桂枝芳未已，何止倍燕山。
次转庵九日韵
许及之（宋代）

窗前白白黄黄菊，门外疏疏短短篱。择胜任从追赏日，有年即是太平时。

呼鹰戏马人千古，缀席浮舟酒一卮。五百年间张翰句，风流犹待谪仙诗。
寒悰 其一
王彦泓（明代）

残日东风雪半庭，薄寒轻醉几时醒。连宵烛下闻裁胜，何处花前遇踏青。

染袖不拼香漫灭，移灯长忆影娉婷。愁心只有吴歈觉，更向玲珑仔细听。
雨宿偏岩子
陈遹声（清代）

舟人知风雨，泊舟偏岩子。日脚漏微红，电光闪黯紫。

茅屋两三家，大风撼不已。山川杳霭中，云树模糊里。

行人擎破伞，唤渡候江汜。渔父棹船来，披蓑卖鳊鲤。

米颠坐泼墨，一幅好山水。
鉴湖道中口占
喻良能（宋代）

轧轧篮舆鉴水滨，水纹如染草如茵。
繁红零落徐娘老，远翠低徊西子颦。
犹及残春追胜赏，不妨馀事作诗人。
胸中磊块须浇洗，未厌伤多酒入唇。
晋国
陈廷敬（清代）

晋国强天下，秦关限域中。兵车千乘合，血气万方同。

紫塞连天险，黄河划地雄。虎狼休纵逸，父老愿从戎。
曲江值欧阳伯起舟行至封川二首
曾丰（宋代）

清望醉翁族，俊声童子科。
三千新奏牍，百二旧山河。
孰是披沙者，其如抱璞何。
世终无弃剑，越砥可重磨。
和崔使君临发不得观积雪
朱景玄（唐代）

贫居稍与池塘近，旬日轩车不降来。

一树琼花空有待，晓风看落满青苔。
晓起望五老芙蓉诸胜
释今四（明代）

贪看玉芙蓉，推窗当曙钟。月留三峡涧，云合七贤峰。

皓影须臾出，山光次第逢。空天凭五老，谁肯复相从。
题刘功父与耕堂
邓林（宋代）

默耕元不外灵台，何用钱添百屋堆。
甘雨每从和气出，祥风常自善心来。
畛畦有碍皆除去，境界须宽更放开。
种德欲如多黍稌，本仁先且护根荄。
太平国里青精饭，永熟乡中玉液杯。
会得遗安庞老意，力行好事厚栽培。
和如庵 其四
张孝祥（宋代）

一灯分作百千灯，光遍河沙正郁腾。稽首应庵休拣择，直须传与在家僧。
黄河
李廌（宋代）

昔我初为入秦客，残雪埋关闭长陌。
黄河二月冻初销，万里凌长流剑戟。
西风细卷浪花催，日射寒光明瑟瑟。
归时细雨正溟蒙，冷落关河已秋色。
惊沙惨惨塞云黄，远树昏昏秋水白。
济川壮志愈衰迟，日送烟波问河伯。